《凤池桥成余长泰以诗贺次韵谢之》
宋代·陈宓

骖鸾翼翼袅清风，眼见云霄有路通。
自是众贤欣出力，何如小己敢贪功。
指挥须得千人敌，迟速都申一念中。
已筑新堤平似掌，登桥人与此橘同。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。